CELEX: 32015D2040
Language: el
Date: 2015-11-13 00:00:00
Title: Εκτελεστική απόφαση (EE) 2015/2040 της Επιτροπής, της 13ης Νοεμβρίου 2015, σχετικά με την ισοδυναμία του κανονιστικού πλαισίου ορισμένων επαρχιών του Καναδά για τους κεντρικούς αντισυμβαλλομένους προς τις απαιτήσεις του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών

14.11.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 298/32
            
         ΕΚΤΕΛΕΣΤΙΚΉ ΑΠΌΦΑΣΗ (EE) 2015/2040 ΤΗΣ ΕΠΙΤΡΟΠΉΣ
   της 13ης Νοεμβρίου 2015
   σχετικά με την ισοδυναμία του κανονιστικού πλαισίου ορισμένων επαρχιών του Καναδά για τους κεντρικούς αντισυμβαλλομένους προς τις απαιτήσεις του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών (1), και ιδίως το άρθρο 25 παράγραφος 6,
   Εκτιμώντας τα ακόλουθα:
   
               (1)
            
            
               Η διαδικασία που ισχύει για την αναγνώριση κεντρικών αντισυμβαλλομένων («CCP») εγκατεστημένων σε τρίτες χώρες, που καθορίζεται στο άρθρο 25 του κανονισμού (ΕΕ) αριθ. 648/2012, έχει ως στόχο να δοθεί η δυνατότητα στους κεντρικούς αντισυμβαλλομένους που έχουν λάβει άδεια λειτουργίας σε τρίτες χώρες, των οποίων τα ρυθμιστικά πρότυπα είναι ισοδύναμα προς εκείνα που καθορίζονται στον εν λόγω κανονισμό, να παρέχουν υπηρεσίες εκκαθάρισης σε εκκαθαριστικά μέλη ή τόπους διαπραγμάτευσης που είναι εγκατεστημένα/οι στην Ένωση. Η εν λόγω διαδικασία αναγνώρισης και η απόφαση ισοδυναμίας που προβλέπονται σε αυτόν, ως εκ τούτου, συμβάλλουν στην επίτευξη του κύριου σκοπού του κανονισμού (ΕΕ) αριθ. 648/2012, ήτοι να μειωθεί ο συστημικός κίνδυνος, με την επέκταση της χρήσης ασφαλών και εύρωστων κεντρικών αντισυμβαλλομένων για την εκκαθάριση εξωχρηματιστηριακών παραγώγων, μεταξύ άλλων και όταν οι εν λόγω CCP είναι εγκατεστημένοι και έχουν λάβει άδεια λειτουργίας σε τρίτη χώρα.
            
         
               (2)
            
            
               Προκειμένου το νομικό καθεστώς τρίτης χώρας να θεωρηθεί ισοδύναμο με το νομικό καθεστώς της Ένωσης όσον αφορά τους CCP, το ουσιαστικό αποτέλεσμα των εφαρμοστέων νομοθετικών και εποπτικών ρυθμίσεων θα πρέπει να είναι ισοδύναμο με τις απαιτήσεις της Ένωσης όσον αφορά τους κανονιστικούς στόχους που επιτυγχάνουν. Σκοπός αυτής της αξιολόγησης ισοδυναμίας είναι, επομένως, να εξακριβωθεί ότι οι νομοθετικές και εποπτικές ρυθμίσεις των επαρχιών της Αλμπέρτα, της Βρετανικής Κολομβίας, της Μανιτόμπα, του Οντάριο και του Κεμπέκ (εφεξής «οι σχετικές επαρχίες») στον Καναδά διασφαλίζουν ότι οι CCP, που είναι εγκατεστημένοι και διαθέτουν άδεια λειτουργίας εκεί, δεν εκθέτουν τα εκκαθαριστικά μέλη και τους τόπους διαπραγμάτευσης, που είναι εγκατεστημένα/οι στην Ένωση, σε υψηλότερο επίπεδο κινδύνου από εκείνο στο οποίο θα μπορούσαν να εκτεθούν οι δεύτεροι, από CCP που έχουν λάβει άδεια λειτουργίας στην Ένωση και, συνεπώς, δεν δημιουργούν απαράδεκτα επίπεδα συστημικού κινδύνου στην Ένωση.
            
         
               (3)
            
            
               Η παρούσα απόφαση βασίζεται στην αξιολόγηση των νομικών και εποπτικών απαιτήσεων που εφαρμόζονται στις σχετικές επαρχίες, και της καταλληλότητάς τους για μείωση των κινδύνων στους οποίους μπορεί να εκτεθούν τα εκκαθαριστικά μέλη και οι τόποι διαπραγμάτευσης που είναι εγκατεστημένα/οι στην Ένωση, κατά τρόπο που να θεωρείται ισοδύναμος με το αποτέλεσμα των απαιτήσεων που καθορίζονται στον κανονισμό (ΕΕ) αριθ. 648/2012. Άρα, θα πρέπει, ιδίως, να ληφθούν υπόψη οι σημαντικά χαμηλότεροι εγγενείς κίνδυνοι στις δραστηριότητες εκκαθάρισης που πραγματοποιούνται σε χρηματοπιστωτικές αγορές που είναι μικρότερες από τη χρηματοπιστωτική αγορά της Ένωσης.
            
         
               (4)
            
            
               Σύμφωνα με το άρθρο 25 παράγραφος 6 του κανονισμού (ΕΕ) αριθ. 648/2012, χρειάζεται να πληρούνται τρεις προϋποθέσεις, προκειμένου να κριθεί ότι οι νομοθετικές και εποπτικές ρυθμίσεις μιας τρίτης χώρας σχετικά με κεντρικούς αντισυμβαλλομένους που έχουν λάβει άδεια λειτουργίας εκεί, είναι ισοδύναμες με εκείνες που καθορίζονται στον εν λόγω κανονισμό.
            
         
               (5)
            
            
               Σύμφωνα με την πρώτη προϋπόθεση, οι κεντρικοί αντισυμβαλλόμενοι που έχουν λάβει άδεια λειτουργίας σε τρίτη χώρα πρέπει να πληρούν νομικά δεσμευτικές απαιτήσεις ισοδύναμες με τις απαιτήσεις που προβλέπονται στον τίτλο IV του κανονισμού (ΕΕ) αριθ. 648/2012.
            
         
               (6)
            
            
               Οι νομικά δεσμευτικές απαιτήσεις του Καναδά για κεντρικούς αντισυμβαλλομένους που έχουν λάβει άδεια λειτουργίας στις σχετικές επαρχίες αποτελούνται από τους αντίστοιχους νόμους περί κινητών αξιών, και τους κανόνες και κανονισμούς σύμφωνα με τους εν λόγω νόμους που έχουν εκδοθεί από τις ρυθμιστικές αρχές κινητών αξιών εκάστης επαρχίας, καθώς και από κάθε απόφαση, κατεύθυνση ή διάταξη που έχει εκδοθεί από τις εν λόγω ρυθμιστικές αρχές κινητών αξιών (το καθεστώς κινητών αξιών της επαρχίας), και οι οποίες ισχύουν για τους CCP που δραστηριοποιούνται στις επαρχίες αυτές.
            
         
               (7)
            
            
               Για τους σκοπούς της παρούσας απόφασης, οι ρυθμιστικές αρχές κινητών αξιών είναι η Επιτροπή Κεφαλαιαγοράς της Αλμπέρτα (Alberta Securities Commission — ASC) στην Αλμπέρτα· η Αρχή των Χρηματοπιστωτικών Αγορών (Autorité des marchés financiers — AMF) στο Κεμπέκ· η Επιτροπή Κεφαλαιαγοράς της Βρετανικής Κολομβίας (British Columbia Securities Commission — BCSC) στη Βρετανική Κολομβία· η Επιτροπή Κεφαλαιαγοράς της Μανιτόμπα (Manitoba Securities Commission — MSC) στη Μανιτόμπα και η Επιτροπή Κεφαλαιαγοράς του Οντάριο (Ontario Securities Commission — OSC) στο Οντάριο. Οι ρυθμιστικές αρχές κινητών αξιών συνεργάζονται μεταξύ τους για την κατάρτιση και την εφαρμογή νόμων και κανονισμών περί κινητών αξιών και για τη διαχείριση, την παρακολούθηση και την επιβολή των υφισταμένων νόμων με συνεπή και συντονισμένο τρόπο.
            
         
               (8)
            
            
               Ο κεντρικός αντισυμβαλλόμενος που επιθυμεί να ασκήσει επιχειρηματική δραστηριότητα σε μια συγκεκριμένη επαρχία πρέπει να λαμβάνει άδεια από τη σχετική ρυθμιστική αρχή κινητών αξιών. Η άδεια αυτή μπορεί να λαμβάνει τη μορφή είτε αναγνώρισης είτε απαλλαγής από αναγνώριση. Η αναγνώριση συνεπάγεται την πλήρη εφαρμογή του αντίστοιχου καθεστώτος κινητών αξιών της επαρχίας. Οι CCP που λειτουργούν σε διάφορες από τις σχετικές επαρχίες υποχρεούνται να λαμβάνουν άδεια αναγνωρισμένου κεντρικού αντισυμβαλλομένου τουλάχιστον σε μία επαρχία, και υπόκεινται στις πλέον αυστηρές απαιτήσεις μεταξύ εκείνων που ισχύουν στις επαρχίες στις οποίες δραστηριοποιούνται. Παρέχεται εν γένει απαλλαγή από την αναγνώριση σε CCP που έχουν αναγνωριστεί σε άλλη επαρχία και, ως εκ τούτου, υπόκεινται σε άμεση εποπτεία από τη ρυθμιστική αρχή κινητών αξιών της επαρχίας όπου είναι αναγνωρισμένος ο CCP, υπό τον όρο ότι δεν θεωρούνται από τη σχετική ρυθμιστική αρχή κινητών αξιών ως συστημικώς σημαντικοί ή ότι μπορούν να δημιουργήσουν σημαντικό κίνδυνο για τις κεφαλαιαγορές. Οι ρυθμιστικές αρχές κινητών αξιών επιβάλλουν όρους στους CCP που απαλλάσσονται από την αναγνώριση, σε περίπτωση που οι εν λόγω CCP υπόκεινται, στις επαρχίες όπου έχουν αναγνωριστεί, σε λιγότερο επαχθείς απαιτήσεις από ό,τι στις επαρχίες όπου απαλλάσσονται από την αναγνώριση. Η Τράπεζα του Καναδά μπορεί επίσης να προσδιορίσει κεντρικούς αντισυμβαλλομένους ως συστημικά σημαντικούς, όταν υπάρχει ενδεχόμενο να δημιουργήσουν συστημικό κίνδυνο για το χρηματοπιστωτικό σύστημα του Καναδά.
            
         
               (9)
            
            
               Οι νομικά δεσμευτικές απαιτήσεις που ισχύουν για τους CCP που έχουν λάβει άδεια λειτουργίας στην Αλμπέρτα αποτελούνται από τον νόμο περί κινητών αξιών (Αλμπέρτα), τους κανόνες και κανονισμούς που έχουν εκδοθεί σύμφωνα με τον εν λόγω νόμο, καθώς και από κάθε απόφαση, κατεύθυνση ή διάταξη που έχει εκδοθεί από την ASC (εφεξής «οι νόμοι της Αλμπέρτα περί κινητών αξιών»). Προκειμένου να παρέχει υπηρεσίες εκκαθάρισης στην Αλμπέρτα, ένας CCP πρέπει να έχει λάβει άδεια λειτουργίας από την ASC, είτε ως αναγνωρισμένος οργανισμός εκκαθάρισης ή ως οργανισμός εκκαθάρισης που απαλλάσσεται από την αναγνώριση (απαλλασσόμενος οργανισμός εκκαθάρισης). Οι CCP που έχουν λάβει άδεια λειτουργίας στην Αλμπέρτα πρέπει να συμμορφώνονται με τους νόμους της Αλμπέρτα περί κινητών αξιών. Εν γένει, η ASC χορηγεί άδεια αναγνωρισμένου οργανισμού εκκαθάρισης στους CCP, όταν κρίνει ότι είναι σκόπιμο να υπόκεινται στην εποπτεία της. Ωστόσο, η ASC μπορεί επίσης να βασίζεται στην εποπτεία από άλλη ρυθμιστική αρχή κινητών αξιών για ορισμένα γραφεία εκκαθάρισης που έχουν αναγνωριστεί σε άλλες επαρχίες. Η ASC μπορεί να επιβάλλει προϋποθέσεις και όρους στην άδεια ενός οργανισμού εκκαθάρισης, είτε ως αναγνωρισμένου οργανισμού εκκαθάρισης είτε ως απαλλασσόμενου οργανισμού εκκαθάρισης. Η ASC έχει εκδώσει διατάξεις αναγνώρισης όσον αφορά όλους τους οργανισμούς εκκαθάρισης που έχουν λάβει άδεια λειτουργίας από αυτήν ως αναγνωρισμένοι οργανισμοί εκκαθάρισης, όπου απαιτείται από αυτούς να τηρούν τις αρχές για τις υποδομές των χρηματοπιστωτικών αγορών («PFMI»), που εκδόθηκαν, τον Απρίλιο του 2012, από την Επιτροπή Συστημάτων Πληρωμών και Διακανονισμού (2) και τη Διεθνή Οργάνωση Επιτροπών Κεφαλαιαγοράς.
            
         
               (10)
            
            
               Οι νομικά δεσμευτικές απαιτήσεις που ισχύουν για τους CCP που έχουν λάβει άδεια λειτουργίας στη Βρετανική Κολομβία αποτελούνται από τον νόμο περί κινητών αξιών (Βρετανική Κολομβία), τους κανόνες και κανονισμούς που έχουν εκδοθεί σύμφωνα με τον εν λόγω νόμο, καθώς και από τις διατάξεις που έχουν εκδοθεί από τη BCSC. Προκειμένου να παρέχει υπηρεσίες εκκαθάρισης στη Βρετανική Κολομβία, ένας CCP πρέπει να έχει λάβει άδεια λειτουργίας από τη BCSC, είτε ως αναγνωρισμένος οργανισμός εκκαθάρισης ή ως οργανισμός εκκαθάρισης που απαλλάσσεται από την αναγνώριση (απαλλασσόμενος οργανισμός εκκαθάρισης), πράγμα το οποίο εξαρτάται από διάφορους παράγοντες, συμπεριλαμβανομένου του αντίκτυπου των επιχειρηματικών δραστηριοτήτων του οργανισμού εκκαθάρισης στη Βρετανική Κολομβία. Η BCSC μπορεί να επιβάλλει προϋποθέσεις και όρους στην άδεια ενός οργανισμού εκκαθάρισης, είτε ως αναγνωρισμένου οργανισμού εκκαθάρισης είτε ως απαλλασσόμενου οργανισμού εκκαθάρισης. Η BCSC έχει εκδώσει διατάξεις αναγνώρισης όσον αφορά όλους τους οργανισμούς εκκαθάρισης που έχουν λάβει άδεια λειτουργίας από αυτήν ως αναγνωρισμένοι οργανισμοί εκκαθάρισης, όπου απαιτείται από αυτούς να τηρούν τις PFMI.
            
         
               (11)
            
            
               Οι νομικά δεσμευτικές απαιτήσεις που ισχύουν για τους CCP που έχουν λάβει άδεια λειτουργίας στη Μανιτόμπα αποτελούνται από τον νόμο περί συμβολαίων μελλοντικής εκπλήρωσης επί βασικών εμπορευμάτων (Μανιτόμπα), τον νόμο περί κινητών αξιών (Μανιτόμπα) και τους κανόνες και διατάξεις που έχουν εκδοθεί από την MSC σύμφωνα με τους εν λόγω νόμους. Προκειμένου να παρέχει υπηρεσίες εκκαθάρισης στη Μανιτόμπα, ένας CCP πρέπει να έχει λάβει άδεια από την MSC, είτε ως αναγνωρισμένο γραφείο εκκαθάρισης, όσον αφορά συμβόλαια μελλοντικής εκπλήρωσης επί βασικών εμπορευμάτων, είτε ως αναγνωρισμένος οργανισμός εκκαθάρισης, όσον αφορά άλλες κινητές αξίες, είτε ως γραφείο εκκαθάρισης ή οργανισμός εκκαθάρισης, αντιστοίχως, που απαλλάσσεται από την αναγνώριση (απαλλασσόμενος οργανισμός εκκαθάρισης ή απαλλασσόμενο γραφείο εκκαθάρισης). Η MSC μπορεί να επιβάλλει προϋποθέσεις και όρους στην άδεια ενός οργανισμού εκκαθάρισης ή γραφείου εκκαθάρισης, είτε ως αναγνωρισμένου οργανισμού εκκαθάρισης ή γραφείου εκκαθάρισης είτε ως απαλλασσόμενου οργανισμού εκκαθάρισης ή γραφείου εκκαθάρισης. Η MSC έχει εκδώσει διατάξεις αναγνώρισης όσον αφορά όλους τους οργανισμούς εκκαθάρισης και γραφεία εκκαθάρισης που έχουν λάβει άδεια λειτουργίας από αυτήν ως αναγνωρισμένοι οργανισμοί εκκαθάρισης ή αναγνωρισμένα γραφεία εκκαθάρισης, όπου απαιτείται από αυτούς/ά να τηρούν τις PFMI.
            
         
               (12)
            
            
               Οι νομικά δεσμευτικές απαιτήσεις που ισχύουν για τους CCP που έχουν λάβει άδεια λειτουργίας στο Οντάριο αποτελούνται από τον νόμο περί κινητών αξιών (Οντάριο), τους κανόνες και κανονισμούς που έχουν εκδοθεί σύμφωνα με τον νόμο περί κινητών αξιών (Οντάριο), καθώς και τις κατευθύνσεις, αποφάσεις, διατάξεις, δικαστικές αποφάσεις ή άλλες απαιτήσεις που έχουν εκδοθεί σύμφωνα με αυτόν. Προκειμένου να παρέχει υπηρεσίες εκκαθάρισης στο Οντάριο, ένας CCP πρέπει να έχει λάβει άδεια από την OSC είτε ως αναγνωρισμένος οργανισμός εκκαθάρισης είτε ως οργανισμός εκκαθάρισης που απαλλάσσεται από την αναγνώριση (απαλλασσόμενος οργανισμός εκκαθάρισης). Η OSC μπορεί να επιβάλλει προϋποθέσεις και όρους στην άδεια ενός οργανισμού εκκαθάρισης, είτε ως αναγνωρισμένου οργανισμού εκκαθάρισης είτε ως απαλλασσόμενου οργανισμού εκκαθάρισης. Η OSC έχει εκδώσει διατάξεις αναγνώρισης όσον αφορά όλους τους οργανισμούς εκκαθάρισης που έχουν λάβει άδεια λειτουργίας από αυτήν ως αναγνωρισμένοι οργανισμοί εκκαθάρισης, όπου απαιτείται από αυτούς να τηρούν τις PFMI.
            
         
               (13)
            
            
               Οι νομικά δεσμευτικές απαιτήσεις που ισχύουν για τους CCP που έχουν λάβει άδεια λειτουργίας στο Κεμπέκ αποτελούνται από τον νόμο περί κινητών αξιών (Κεμπέκ), τον νόμο περί παραγώγων (Κεμπέκ) και τον νόμο σχετικά με την Αρχή των Χρηματοπιστωτικών Αγορών (Act respecting the Autorité des marchés financiers — AAMF)· τους κανονισμούς που έχουν εκδοθεί σύμφωνα με τον νόμο περί κινητών αξιών (Κεμπέκ) και τον νόμο περί παραγώγων (Κεμπέκ), καθώς και τις αποφάσεις και τις διατάξεις που έχουν εκδοθεί από την AMF. Προκειμένου να παρέχει υπηρεσίες εκκαθάρισης στο Κεμπέκ, ένας CCP πρέπει να έχει λάβει άδεια από την AMF είτε ως αναγνωρισμένο γραφείο εκκαθάρισης είτε ως γραφείο εκκαθάρισης που απαλλάσσεται από την αναγνώριση (απαλλασσόμενο γραφείο εκκαθάρισης). Η AMF μπορεί να επιβάλλει προϋποθέσεις και όρους στην άδεια ενός γραφείου εκκαθάρισης, είτε ως αναγνωρισμένου γραφείου εκκαθάρισης είτε ως απαλλασσόμενου γραφείου εκκαθάρισης. Η AMF έχει εκδώσει διατάξεις αναγνώρισης όσον αφορά όλα τα γραφεία εκκαθάρισης που έχουν λάβει άδεια λειτουργίας από αυτήν ως αναγνωρισμένα γραφεία εκκαθάρισης, όπου απαιτείται από αυτά να τηρούν τις PFMI.
            
         
               (14)
            
            
               Η αξιολόγηση της ισοδυναμίας των νομοθετικών και εποπτικών ρυθμίσεων που ισχύουν για τους CCP που έχουν λάβει άδεια λειτουργίας στις σχετικές επαρχίες θα πρέπει επίσης να λαμβάνει υπόψη το αποτέλεσμα μείωσης του κινδύνου που διασφαλίζουν όσον αφορά το επίπεδο κινδύνου στο οποίο εκτίθενται τα εκκαθαριστικά μέλη και οι τόποι διαπραγμάτευσης που είναι εγκατεστημένα/οι στην Ένωση, λόγω της συμμετοχής τους στους CCP που έχουν λάβει άδεια λειτουργίας εκεί. Το αποτέλεσμα μείωσης του κινδύνου προσδιορίζεται, αφενός, από το επίπεδο του εγγενούς κινδύνου των δραστηριοτήτων εκκαθάρισης που πραγματοποιούνται από τον συγκεκριμένο κεντρικό αντισυμβαλλόμενο, το οποίο εξαρτάται από το μέγεθος της χρηματοπιστωτικής αγοράς στην οποία δραστηριοποιείται, και, αφετέρου, από την καταλληλότητα των νομοθετικών και εποπτικών ρυθμίσεων που ισχύουν για τους CCP, για τη μείωση αυτού του επιπέδου του κινδύνου. Προκειμένου να επιτευχθεί το ίδιο αποτέλεσμα μείωσης του κινδύνου, χρειάζονται αυστηρότερες απαιτήσεις μετριασμού του κινδύνου για τους CCP που ασκούν τις δραστηριότητές τους σε μεγαλύτερες χρηματοπιστωτικές αγορές, των οποίων το εγγενές επίπεδο κινδύνου είναι υψηλότερο από εκείνο για τους CCP που ασκούν τις δραστηριότητές τους σε μικρότερες χρηματοπιστωτικές αγορές, των οποίων το εγγενές επίπεδο κινδύνου είναι χαμηλότερο.
            
         
               (15)
            
            
               Το μέγεθος της χρηματοπιστωτικής αγοράς στην οποία ασκούν τις δραστηριότητές τους εκκαθάρισης οι CCP που έχουν λάβει άδεια λειτουργίας στις σχετικές επαρχίες είναι σημαντικά μικρότερο από εκείνα στα οποία ασκούν τις δικές τους οι CCP που είναι εγκατεστημένοι στην Ένωση. Ειδικότερα, κατά την τελευταία τριετία, η συνολική αξία των συναλλαγών παραγώγων που εκκαθαρίστηκαν στον Καναδά αντιπροσώπευε λιγότερο από το 3 % της συνολικής αξίας των συναλλαγών παραγώγων που εκκαθαρίστηκαν στην Ένωση. Ως εκ τούτου, η συμμετοχή σε CCP που έχουν λάβει άδεια λειτουργίας στις σχετικές επαρχίες εκθέτει τα εκκαθαριστικά μέλη και τους τόπους διαπραγμάτευσης που είναι εγκατεστημένα(-οι) στην Ένωση σε σημαντικά χαμηλότερους κινδύνους από ό,τι η συμμετοχή τους σε CCP που έχουν λάβει άδεια λειτουργίας στην Ένωση.
            
         
               (16)
            
            
               Οι νομοθετικές και εποπτικές ρυθμίσεις που ισχύουν για CCP που έχουν λάβει άδεια λειτουργίας στις σχετικές επαρχίες μπορεί, ως εκ τούτου, να θεωρηθούν ισοδύναμες, όταν είναι κατάλληλες για τον μετριασμό αυτού του χαμηλότερου επιπέδου κινδύνου. Οι κανόνες που εφαρμόζονται στους CCP που έχουν λάβει άδεια λειτουργίας στις σχετικές επαρχίες, στους οποίους περιλαμβάνονται οι διατάξεις αναγνώρισης που εκδίδονται από τις ρυθμιστικές αρχές κινητών αξιών, βάσει των οποίων απαιτείται συμμόρφωση με τις PFMI, μετριάζουν το χαμηλότερο επίπεδο κινδύνου που υπάρχει στις σχετικές επαρχίες και επιτυγχάνουν αποτέλεσμα μείωσης του κινδύνου ισοδύναμο με εκείνο που επιδιώκεται με τον κανονισμό (ΕΕ) αριθ. 648/2012.
            
         
               (17)
            
            
               Ως εκ τούτου, η Επιτροπή καταλήγει στο συμπέρασμα ότι οι νομοθετικές και εποπτικές ρυθμίσεις των σχετικών επαρχιών διασφαλίζουν ότι οι κεντρικοί αντισυμβαλλόμενοι που έχουν λάβει άδεια λειτουργίας εκεί πληρούν νομικά δεσμευτικές απαιτήσεις ισοδύναμες με τις απαιτήσεις που προβλέπονται στον τίτλο IV του κανονισμού (ΕΕ) αριθ. 648/2012.
            
         
               (18)
            
            
               Σύμφωνα με τη δεύτερη προϋπόθεση, βάσει του άρθρου 25 παράγραφος 6, οι νομοθετικές και εποπτικές ρυθμίσεις όσον αφορά τους κεντρικούς αντισυμβαλλομένους που έχουν λάβει άδεια λειτουργίας στις σχετικές επαρχίες πρέπει να προβλέπουν αποτελεσματική εποπτεία των εν λόγω κεντρικών αντισυμβαλλομένων και επιβολή των απαιτήσεων σε συνεχή βάση.
            
         
               (19)
            
            
               Η εποπτεία των κεντρικών αντισυμβαλλομένων που έχουν λάβει άδεια λειτουργίας σε διάφορες επαρχίες διενεργείται με συνεργασία μεταξύ των ρυθμιστικών αρχών κινητών αξιών των σχετικών επαρχιών. Όσον αφορά τους κεντρικούς αντισυμβαλλομένους για τους οποίους η Τράπεζα του Καναδά έχει προσδιορίσει ότι είναι δυνατόν να δημιουργήσουν συστημικό κίνδυνο, η εποπτεία τους διενεργείται με συνεργασία μεταξύ των ρυθμιστικών αρχών κινητών αξιών των σχετικών επαρχιών και της Τράπεζας του Καναδά.
            
         
               (20)
            
            
               Στην Αλμπέρτα, η ASC διαθέτει ευρείες εξουσίες να λαμβάνει επανορθωτικά ή αποτρεπτικά μέτρα έναντι ενός οργανισμού εκκαθάρισης που έχει λάβει άδεια λειτουργίας, είτε αναγνωρισμένου είτε απαλλασσόμενου από την αναγνώριση, προς όφελος του δημοσίου συμφέροντος ή σε περίπτωση που ένας οργανισμός εκκαθάρισης έχει παραβεί τους νόμους της Αλμπέρτα περί κινητών αξιών. Τόσο οι αναγνωρισμένοι όσο και οι απαλλασσόμενοι οργανισμοί εκκαθάρισης πρέπει να παρέχουν πληροφορίες, έγγραφα ή αρχεία για τους σκοπούς της διασφάλισης της συμμόρφωσης προς τους ισχύοντες κανόνες. Η ASC μπορεί, όσον αφορά τόσο τους αναγνωρισμένους όσο και τους απαλλασσόμενους οργανισμούς εκκαθάρισης, να επιβάλλει διοικητικές κυρώσεις και να αναστέλλει την αναγνώριση, να τροποποιεί τους όρους αναγνώρισης ή να ανακαλεί την αναγνώριση του οργανισμού ή τη διάταξη απαλλαγής του οργανισμού εκκαθάρισης από την αναγνώριση. Η ASC μπορεί επίσης να ζητά κήρυξη μη συμμόρφωσης από τα δικαστήρια, να κινεί άλλες δικαστικές διαδικασίες και να διενεργεί έρευνες που ενδέχεται να καταλήξουν στην επιβολή μιας ποικιλίας κυρώσεων. Μπορούν επίσης να επιβάλλονται κυρώσεις σε διευθυντές και στελέχη προσώπων ή εταιρειών, ή σε άλλα πρόσωπα που εξουσιοδοτούν, επιτρέπουν ή ανέχονται την παραβίαση των νόμων της Αλμπέρτα περί κινητών αξιών. Επιπλέον, όσον αφορά τους αναγνωρισμένους οργανισμούς εκκαθάρισης, η ASC διενεργεί επιτόπιες επιθεωρήσεις, τακτικές διαβουλεύσεις και επανεξέταση και ανάλυση των απαιτούμενων γνωστοποιήσεων, και μπορεί να λαμβάνει αποφάσεις όσον αφορά τους εσωτερικούς κανόνες, διαδικασίες ή πρακτικές του κάθε αναγνωρισμένου οργανισμού εκκαθάρισης, εάν η ASC θεωρεί ότι οι ενέργειές της είναι προς όφελος του δημοσίου συμφέροντος.
            
         
               (21)
            
            
               Στη Βρετανική Κολομβία, η BCSC ασκεί συνεχή εποπτεία των αναγνωρισμένων οργανισμών εκκαθάρισης, μέσω περιοδικών επιτόπιων επιθεωρήσεων και τακτικής επικοινωνίας με τα ανώτερα διοικητικά στελέχη του οργανισμού εκκαθάρισης, καθώς και μέσω επανεξέτασης των πληροφοριών, τις οποίες αναφέρει ο οργανισμός εκκαθάρισης, και της συμμόρφωσης προς τις απαιτήσεις του οργανισμού εκκαθάρισης που αφορούν τη διαχείριση κινδύνων, μεταξύ άλλων. Η BCSC διαθέτει ευρείες εξουσίες να λαμβάνει επανορθωτικά ή αποτρεπτικά μέτρα έναντι ενός αναγνωρισμένου οργανισμού εκκαθάρισης, προς όφελος του δημοσίου συμφέροντος ή σε περίπτωση που ένας οργανισμός εκκαθάρισης έχει παραβεί τους νόμους περί κινητών αξιών (Βρετανική Κολομβία). Οι εν λόγω ενέργειες περιλαμβάνουν τη λήψη κάθε απόφασης σχετικά με τους εσωτερικούς κανονισμούς, κανόνες, διαδικασίες ή πρακτικές ή τον τρόπο με τον οποίο ένας αναγνωρισμένος οργανισμός εκκαθάρισης ασκεί τις επιχειρηματικές του δραστηριότητες. Η BCSC μπορεί να εκδίδει διατάξεις που αφορούν τον αναγνωρισμένο οργανισμό εκκαθάρισης, συμπεριλαμβανομένης της αναστολής ή της ανάκλησης της αναγνώρισης των οργανισμών εκκαθάρισης, καθώς και να διενεργεί έρευνες που ενδέχεται να καταλήξουν στην επιβολή κυρώσεων.
            
         
               (22)
            
            
               Στη Μανιτόμπα, η MSC ασκεί συνεχή εποπτεία των οργανισμών εκκαθάρισης που έχουν λάβει άδεια λειτουργίας, είτε είναι αναγνωρισμένοι είτε απαλλασσόμενοι από την αναγνώριση. Ωστόσο, οι απαλλασσόμενοι οργανισμοί εκκαθάρισης υπόκεινται σε πιο περιορισμένη εποπτεία από την MSC. Όσον αφορά τους αναγνωρισμένους οργανισμούς ή τα αναγνωρισμένα γραφεία εκκαθάρισης, η εποπτεία ασκείται μέσω επανεξέτασης των περιοδικών αναφορών, περιοδικών επιτόπιων επιθεωρήσεων, τακτικής επικοινωνίας με τα ανώτερα διοικητικά στελέχη του οργανισμού εκκαθάρισης ή του γραφείου εκκαθάρισης, καθώς και ετήσιας αξιολόγησης των κινδύνων και ελέγχων. Η MSC έχει πολλά διαθέσιμα εργαλεία για την επανόρθωση παραβιάσεων ορισμένων απαιτήσεων από οργανισμό εκκαθάρισης ή γραφείο εκκαθάρισης που έχει λάβει άδεια λειτουργίας, είτε αναγνωρισμένο είτε απαλλασσόμενο από την αναγνώριση, τα οποία περιλαμβάνουν την επιβολή όρων ή προϋποθέσεων στην άδεια ενός οργανισμού εκκαθάρισης, την αναστολή ή την ανάκληση των διατάξεων για τη χορήγηση άδειας λειτουργίας του οργανισμού εκκαθάρισης ή του γραφείου εκκαθάρισης ή τη διενέργεια ερευνών που ενδέχεται να καταλήξουν στην επιβολή προστίμων και σε άλλες κυρώσεις.
            
         
               (23)
            
            
               Στο Οντάριο, η OSC ασκεί συνεχή εποπτεία των CCP που έχουν λάβει άδεια λειτουργίας ως αναγνωρισμένοι οργανισμοί εκκαθάρισης, μέσω περιοδικών επιτόπιων επιθεωρήσεων και τακτικής επικοινωνίας με τα ανώτερα διοικητικά στελέχη του οργανισμού εκκαθάρισης, τακτικής αξιολόγησης κινδύνων και ελέγχων, καθώς και μέσω επανεξέτασης των πληροφοριών, τις οποίες αναφέρει ο οργανισμός εκκαθάρισης, και της συμμόρφωσης προς τις απαιτήσεις του οργανισμού εκκαθάρισης που αφορούν τη διαχείριση κινδύνων, μεταξύ άλλων. Ωστόσο, οι απαλλασσόμενοι οργανισμοί εκκαθάρισης υπόκεινται σε πιο περιορισμένη εποπτεία από την OSC. Η OSC διαθέτει ευρείες εξουσίες για τη λήψη κάθε απόφασης σχετικά με τους εσωτερικούς κανονισμούς, κανόνες και διαδικασίες ενός αναγνωρισμένου οργανισμού εκκαθάρισης, καθώς και τον τρόπο με τον οποίο ένας αναγνωρισμένος οργανισμός εκκαθάρισης ασκεί τις επιχειρηματικές του δραστηριότητες, και δύναται να λαμβάνει επανορθωτικά ή αποτρεπτικά μέτρα έναντι ενός οργανισμού εκκαθάρισης που έχει λάβει άδεια λειτουργίας, είτε αναγνωρισμένου είτε απαλλασσόμενου από την αναγνώριση, προς όφελος του δημοσίου συμφέροντος ή σε περίπτωση που ένας οργανισμός εκκαθάρισης έχει παραβεί τον νόμο περί κινητών αξιών (Οντάριο). Οι εν λόγω ενέργειες περιλαμβάνουν την έκδοση αποφάσεων ή διατάξεων σχετικά με τον οργανισμό εκκαθάρισης, την επιβολή όρων, προϋποθέσεων, περιορισμών ή απαιτήσεων στον οργανισμό εκκαθάρισης, την αναστολή ή την ανάκληση της άδειας λειτουργίας του οργανισμού εκκαθάρισης, καθώς και τη διενέργεια ερευνών που ενδέχεται να καταλήξουν στην επιβολή προστίμων και κυρώσεων.
            
         
               (24)
            
            
               Στο Κεμπέκ, η AMF διαθέτει διεξοδική εποπτική εξουσία για όλες τις δραστηριότητες των γραφείων εκκαθάρισης που έχουν λάβει άδεια λειτουργίας και εποπτεύει τη συμμόρφωση των CCP με τον νόμο περί κινητών αξιών (Κεμπέκ), τον νόμο περί παραγώγων (Κεμπέκ) και τον νόμο AAMF. Στους εν λόγω νόμους καθορίζεται το γενικό νομικό πλαίσιο που ισχύει για τον έλεγχο που ασκείται από την AMF στις οικονομικές οντότητες τις οποίες εποπτεύει ή επιβλέπει, όπως τα γραφεία εκκαθάρισης που έχουν λάβει άδεια λειτουργίας. Η AMF έχει την εξουσία, για κάθε γραφείο εκκαθάρισης που έχει λάβει άδεια λειτουργίας, να ζητά πληροφορίες, να απαιτεί την υποβολή σε εξέταση ενόρκως, να διενεργεί έρευνα και να διεξάγει επιτόπιες επιθεωρήσεις. Η AMF έχει πολλά διαθέσιμα εργαλεία για την επανόρθωση παραβιάσεων των απαιτήσεων από τα γραφεία εκκαθάρισης Μεταξύ αυτών συγκαταλέγονται η εξουσία να αναστέλλει την εφαρμογή των εσωτερικών κανόνων και διαδικασιών του αναγνωρισμένου γραφείου εκκαθάρισης, να διατάσσει την τροποποίηση σε διάταξη ή πρακτική αναγνωρισμένου γραφείου εκκαθάρισης, προκειμένου να καταστεί σύμφωνη με τις εφαρμοστέες νομοθετικές διατάξεις, να λαμβάνει μέτρα έναντι ενός γραφείου εκκαθάρισης που έχει λάβει άδεια λειτουργίας, προκειμένου να εξασφαλιστεί η συμμόρφωση προς τις δεσμεύσεις που έχουν αναληφθεί έναντι της AMF, ή προς τις εφαρμοστέες νομικές απαιτήσεις, να επιβάλλει πρόστιμα σε γραφείο εκκαθάρισης που έχει λάβει άδεια λειτουργίας, καθώς και να τροποποιεί, να αναστέλλει ή να ανακαλεί το σύνολο ή μέρος της άδειας λειτουργίας ή της απαλλαγής που έχει χορηγηθεί σε γραφείο εκκαθάρισης.
            
         
               (25)
            
            
               Ως εκ τούτου, η Επιτροπή καταλήγει στο συμπέρασμα ότι οι νομοθετικές και εποπτικές ρυθμίσεις των σχετικών επαρχιών, όσον αφορά τους κεντρικούς αντισυμβαλλομένους που έχουν λάβει άδεια λειτουργίας εκεί, προβλέπουν αποτελεσματική εποπτεία και επιβολή των απαιτήσεων σε συνεχή βάση.
            
         
               (26)
            
            
               Σύμφωνα με την τρίτη προϋπόθεση, βάσει του άρθρου 25 παράγραφος 6 του κανονισμού (ΕΕ) αριθ. 648/2012, οι νομοθετικές και εποπτικές ρυθμίσεις των σχετικών επαρχιών πρέπει να περιλαμβάνουν ένα αποτελεσματικό ισοδύναμο σύστημα για την αναγνώριση κεντρικών αντισυμβαλλομένων που έχουν λάβει άδεια λειτουργίας βάσει των νομικών καθεστώτων τρίτων χωρών («CCP τρίτων χωρών»).
            
         
               (27)
            
            
               Οι CCP τρίτων χωρών που επιθυμούν να ασκήσουν δραστηριότητα οργανισμού εκκαθάρισης ή γραφείου εκκαθάρισης στη Βρετανική Κολομβία και στη Μανιτόμπα μπορούν —και στην Αλμπέρτα, στο Οντάριο και στο Κεμπέκ πρέπει— να υποβάλουν αίτηση για αναγνώριση ή απαλλαγή από την αναγνώριση στη σχετική επαρχία, προκειμένου να είναι σε θέση να παρέχουν τις ίδιες υπηρεσίες εκκαθάρισης στον Καναδά όπως εκείνες που έχουν την άδεια να παρέχουν στην τρίτη χώρα, υπό την προϋπόθεση της τήρησης των κατάλληλων όρων και προϋποθέσεων της διάταξης για την αναγνώριση ή την απαλλαγή από την αναγνώριση. Η απαλλαγή μπορεί να είναι διαθέσιμη σε περίπτωση που ο CCP τρίτης χώρας δεν είναι συστημικώς σημαντικός για την αγορά της συγκεκριμένης επαρχίας ή σε περίπτωση που, κατά τα άλλα, δεν δημιουργεί σημαντικό κίνδυνο για τις κεφαλαιαγορές, υπό τον όρο ότι υπόκειται σε συγκρίσιμο ρυθμιστικό καθεστώς. Ωστόσο, ακόμη και στην περίπτωση που ο CCP τρίτης χώρας απαιτείται να εξασφαλίσει αναγνώριση, οι αρμόδιες αρχές μπορούν να βασίζονται στην εποπτεία από τις ρυθμιστικές αρχές τρίτων χωρών, όταν οι κανονιστικές ρυθμίσεις που ισχύουν για τον CCP τρίτης χώρας είναι συγκρίσιμες με τις κανονιστικές ρυθμίσεις που ισχύουν στο πλαίσιο του καθεστώτος της σχετικής επαρχίας.
            
         
               (28)
            
            
               Παρότι σημειώνεται ότι η δομή της διαδικασίας αναγνώρισης που προβλέπεται στο νομοθετικό καθεστώς των σχετικών επαρχιών του Καναδά για CCP τρίτων χωρών διαφέρει από τη διαδικασία που καθορίζεται στον κανονισμό (ΕΕ) αριθ. 648/2012, θα πρέπει, ωστόσο, να θεωρηθεί ότι προβλέπει ένα αποτελεσματικό ισοδύναμο σύστημα για την αναγνώριση CCP τρίτων χωρών.
            
         
               (29)
            
            
               Μπορεί, συνεπώς, να θεωρηθεί ότι πληρούνται οι προϋποθέσεις, που αναφέρονται στο άρθρο 25 παράγραφος 6 του κανονισμού (ΕΕ) αριθ. 648/2012, από τις νομοθετικές και εποπτικές ρυθμίσεις των σχετικών επαρχιών του Καναδά, και αυτές οι νομοθετικές και εποπτικές ρυθμίσεις θα πρέπει να θεωρηθούν ισοδύναμες με τις απαιτήσεις που καθορίζονται στον κανονισμό (ΕΕ) αριθ. 648/2012. Η Επιτροπή θα πρέπει να συνεχίσει να παρακολουθεί, σε τακτική βάση, την εξέλιξη του νομοθετικού και εποπτικού πλαισίου για τους κεντρικούς αντισυμβαλλομένους στις σχετικές επαρχίες, και την εκπλήρωση των προϋποθέσεων βάσει των οποίων εκδόθηκε η παρούσα απόφαση.
            
         
               (30)
            
            
               Η τακτική επανεξέταση των νομοθετικών και εποπτικών ρυθμίσεων που ισχύουν στον Καναδά για τους CCP που έχουν λάβει άδεια λειτουργίας εκεί δεν θα πρέπει να θίγει τη δυνατότητα της Επιτροπής να διενεργεί ειδική επανεξέταση, ανά πάσα στιγμή, εκτός του πλαισίου της γενικής επανεξέτασης, σε περίπτωση που, λόγω σχετικών εξελίξεων, καταστεί αναγκαίο να αξιολογήσει εκ νέου η Επιτροπή την ισοδυναμία που χορηγείται με την παρούσα απόφαση. Η εν λόγω επανεξέταση θα μπορούσε να οδηγήσει στην ανάκληση της αναγνώρισης της ισοδυναμίας.
            
         
               (31)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της Ευρωπαϊκής Επιτροπής Κινητών Αξιών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Για τους σκοπούς του άρθρου 25 του κανονισμού (ΕΕ) αριθ. 648/2012, οι νομοθετικές και εποπτικές ρυθμίσεις των καναδικών επαρχιών της Αλμπέρτα, της Βρετανικής Κολομβίας, της Μανιτόμπα, του Οντάριο και του Κεμπέκ, που αποτελούνται από τον νόμο περί κινητών αξιών (Αλμπέρτα), τον νόμο περί κινητών αξιών (Βρετανική Κολομβία), τον νόμο περί συμβολαίων μελλοντικής εκπλήρωσης επί βασικών εμπορευμάτων (Μανιτόμπα), τον νόμο περί κινητών αξιών (Μανιτόμπα), τον νόμο περί κινητών αξιών (Οντάριο), τον νόμο περί κινητών αξιών (Κεμπέκ), τον νόμο περί παραγώγων (Κεμπέκ) και τον νόμο σχετικά με την Αρχή των Χρηματοπιστωτικών Αγορών (Act respecting the Autorité des marchés financiers), καθώς και τους κανόνες, κανονισμούς, αποφάσεις, κατευθύνσεις και διατάξεις που έχουν εκδοθεί βάσει αυτών, συμπεριλαμβανομένων των διατάξεων αναγνώρισης, και ισχύουν για κεντρικούς αντισυμβαλλομένους που έχουν λάβει άδεια λειτουργίας εκεί, θεωρούνται ισοδύναμες με τις απαιτήσεις που καθορίζονται στον κανονισμό (ΕΕ) αριθ. 648/2012.
   Άρθρο 2
   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 13 Νοεμβρίου 2015.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 201 της 27.7.2012, σ. 1
   
   
      (2)  Από την 1η Σεπτεμβρίου 2014, η Επιτροπή Συστημάτων Πληρωμών και Διακανονισμού άλλαξε την επωνυμία της σε Επιτροπή για τις Υποδομές Πληρωμών και Αγορών («CPMI»).